השקיעה תמיד מכניסה אותי למצב רוח רומנטי!
ומה יותר רומנטי מלשבת עם בן או בת הזוג בים, לנשום אוויר צח, לצפות על הגלים ולנשנש משהו טעים עם כוס בירה או יין!
זה מה שתראו מהדק הקדמי של מסעדת חצר גולדמן , שחוץ מנוף משגע ואווירה כיפית ומשפחתית, מציעה תפריט איכותי, מעניין ומחומרי גלם מצוינים.
במבנה של "חצר גולדמן" שכן בעבר בכלל מפעל לקישקע. לאחר מכן פעלו בו לאורך עשרות שנים מסעדות "אורגדה" ו"פיני בחצר", מסעדות יוקרה שבילוי בהן היה שווה לרבע משכורת. היום מגישים בגולדמן את אותן המנות המוכרות בניחוח ים תיכוני, אך במחירים סבירים.
המסעדה פועלת במתכונת הנוכחית משנת 2002, בבעלותה של משפחת גרבלי. בשוק המסעדות התחרותי בתל אביב, המסעדה שפועלת זמן כה ארוך, עושה כנראה כמה דברים טובים..
הגענו להתרשם מהתפריט הקיצי החדש, שצלילי רחש הגלים ומגע הבריזה המלטפת, הם רק המנה הראשונה בו.
ניתן לבחור ממבחר מזטים אדיר מהמטבח הים תיכוני: קוסקוס עם ירקות ועשבי תיבול, חצילים וביצים קשות, טחינה ירוקה, זיתים, מטבוחה, סלט בורגול ורוטב רימונים, עדשים שחורות עם חמוציות, סלט עלי בייבי, כרובית בטחינה ויוגורט ועוד.
את נגיעות המטבח הים תיכוני הרגשנו גם במנות הראשונות: סלט פאטוש וגבינה גלילית עם קרוטונים (47 ש"ח), שני דגי סרדין מטוגנים וגדולים עם עשבי תיבול פלח לימון וקונפי שום בצד (46 ש"ח), וקישוא עגול ממולא במילוי בשר כבש וצנוברים (48 ש"ח).
חצר גולדמן מתמחה בפירות ים ודגים, כך שברור שהזמנו פילה דג בס ברוטב שמנת עם פטריות פורצ'יני (98 ש"ח). הדג עשוי במידה נכונה (לא רך או קשה מדי) והרוטב מוסיף לטעמו העסיסי.
מתפריט הבשר הזמנו תבשיל צוואר טלה על מצע של קוסקוס- מנה נפלאה ונדיבה של בשר רך ומתובל, שאני נזכרת בה עולה לי ריר על השפתיים.
על הקינוחים כבר ממש עפנו: טעמנו שלושה קינוחים פשוט מעולים (סביב 40 ש"ח לקינוח- אין תפריט מסודר, פשוט שואלים את המלצר) כמו מוס שוקולד עם קצפת, אצבעות שוקולד אמרנה על קראנץ' (שחיתות שוקולדית אמיתית!). הקינוח המועדף עליי היה מלאבי עם רוטב קסיס ופירות יער- קליל ולא מתוק מדי.
"חצר גולדמן", נחום גולדמן 6, תל אביב-יפו. יום א׳ 12:00- 23:15; שני–חמישי – 9:30-23:15; שישי–שבת– 9:00-23:15 לא כשר.